Hjortholm
Hjortholm, (1504 Hiortholm 'holm med hjorte'), indtil 1601 Fodslettegård, hovedgård (sædegård) og gods (1996: 441 ha) nær landsbyen Fodslette på Sydlangeland. Gården nævnes i 1500-t. som tilhørende slægten Hvas, 1896-1923 og igen fra 1933 i slægten Ahlefeldt-Laurvigs eje. Facaden på den nuværende senbarokke hovedbygning med mansardtag, opført 1789, er præget af et midterparti i fem fag kronet af en mægtig frontispice. Den såkaldte Kavalerfløj er fra ca. 1675.